Concordatul preventiv este o modalitate prin care debitorul încearcă să evite intrarea în insolvență. Acesta este un contract încheiat între debitor și creditorii care dețin cel puțin 75% din valoarea creanțelor. Debitorul aflat în dificultate propune un plan de redresare și realizare a creanțelor iar creditorii acceptă să sprijine eforturile debitorului de a depăși dificultățile în care se află. Pentru deschiderea procedurii de concordat preventiv, debitorul înaintează tribunalului competent o cerere prin care expune necesitatea acestui proces. Judecătorul stabilește un administrator concordatar care în termen de 30 de zile de la numirea sa realizează împreună cu debitorul lista creditorilor și oferta de concordat preventiv precum și o situație financiară analitică a debitorului certificată de un expert contabil sau auditată de către un auditor autorizat. Proiectul de concordat preventiv va cuprinde un plan de redresare și o proiecție a evoluției financiare pe următoarele 24 de luni. Potrivit art. 24 din Lege 85/2014, termenul pentru satisfacerea creanțelor stabilite prin concordat este de 24 de luni de la data omologării acestuia prin hotărâre executorie, cu posibilitatea de prelungire cu 12 luni. În primul an este obligatorie plata a minimum 20% din valoarea creanțelor stabilite prin concordat, această prevedere putând fi considerată ca o compensație pentru posibilitatea prelungirii duratei concordatului cu 1 an. Puteți citi mai multe despre concordatul preventiv aici.